DOI: 10.14457/tu.the.2021.1080
title: การจัดเรียงลำดับความสำคัญของเมทริกซ์การเปรียบเทียบเชิงคู่แบบฟัซซี่ด้วยวิธีผสมผสานสำหรับการตัดสินใจหลายคุณลักษณะ

description: งานวิจัยนี้เป็นการวิจัยที่ใช้ทฤษฎีในกลุ่มของวิธีการตัดสินใจหลายคุณลักษณะ (multi-attribute decision making: MADM) ที่ใช้เลือกทางเลือกที่ดีที่สุดหรือเรียงลำดับความสำคัญของหลักเกณฑ์ที่พิจารณา โดยในปัจจุบันมีหลากหลายวิธีแต่ละวิธีมีความแตกต่างด้านการคำนวณและความเหมาะสมที่แตกต่างกันในแต่ละปัญหา การเลือกวิธีที่เหมาะสมสำหรับปัญหาได้จะทำให้ได้ผลลัพธ์ที่มีประสิทธิภาพมากที่สุด ปัญหาในชีวิตประจำวันประกอบด้วยข้อมูลที่ซับซ้อนมีความคลุมเครือและความไม่แน่นอน ซึ่งทำให้ผู้มีอำนาจตัดสินใจไม่สามารถใช้ตัวเลขที่แม่นยำหรือคมชัดได้ ดังนั้นตัวเลขที่คลุมเครือจึงถูกนำมาพัฒนาวิธีการใหม่เพื่อแก้ไขปัญหาการตัดสินใจหลายคุณลักษณะ การวิจัยนี้มีการพัฒนาวิธีการเรียงลำดับความสำคัญภายใต้การใช้ข้อมูลการคำนวณจากสามเหลี่ยมด้านบนหรือด้านล่างของเมทริกซ์การตัดสินใจแบบฟัซซี่ โดยการใช้วิธีการผสมผสานด้วยกัน 2 วิธีสำหรับปัญหาการตัดสินใจหลายคุณลักษณะภายใต้ความไม่แน่นอน ทั้งในกลุ่มวิธีที่ใช้สมการผลรวมและกลุ่มวิธีที่ใช้สมการผลคูณ ส่วนแรกเป็นการพัฒนาวิธีการจัดลำดับความสำคัญของหลักเกณฑ์ของปัญหาการตัดสินใจหลายคุณลักษณะภายใต้ความไม่แน่นอนแบบผสมผสานที่อยู่ในกลุ่มผลรวม โดยในปัจจุบันการคำนวณด้วยวิธีในกลุ่มดังกล่าวยังมีข้อบกพร่องเนื่องจากการหาคำตอบจากข้อมูลของเมทริกซ์การตัดสินใจสามเหลี่ยมด้านบนและสามเหลี่ยมด้านล่างมีคำตอบที่แตกต่างกัน ทำให้เกิดความสับสนกับผู้ใช้งาน จึงได้พัฒนาวิธีใหม่สามารถแก้ไขปัญหาที่มีอยู่เดิมที่เรียกว่า Fuzzy additive preference programming (FAPP) นอกจากนั้นวิธีที่นำเสนอใหม่นี้ยังมีการคำนวณค่าความสอดคล้องของข้อมูลในเมทริกซ์ ทำให้หากพบข้อมูลที่ไม่สอดคล้องสามารถระบุคู่ลำดับที่เกิดความผิดปกติในการเปรียบเทียบการตัดสินใจที่ทำให้เกิดความขัดแย้งได้ นับเป็นจุดเด่นสำหรับวิธีที่นำเสนอเพราะทำให้การประเมินใหม่สามารถประเมินได้อย่างรวดเร็ว โดยปรับปรุงจากคู่ลำดับที่ไม่สอดคล้องเท่านั้น จากนั้นได้นำวิธี FAPP มาผสมผสานกับวิธี Decision-making trial and evaluation laboratory (DEMATEL) เพื่อแก้ปัญหาความสัมพันธ์ระหว่างกลุ่มหลักเกณฑ์ โดยได้นำไปประยุกต์ใช้งานเพื่อคัดเลือกระบบการจัดการอย่างยั่งยืนกับกรณีศึกษาโรงงานชิ้นส่วนอะไหล่ยางรถยนต์ โดยได้มีการสร้างโครงสร้างการตัดสินใจสำหรับการเลือกระบบการจัดการที่ยั่งยืนสำหรับองค์กรไว้เป็นกรอบแนวทางเพื่อใช้งาน ผลการตัดสินใจของกรณีศึกษาทำให้ทราบถึงปัจจัยหลักของการจัดการอย่างยั่งยืนคือ รัฐบาล การแข่งขัน เศรษฐกิจ สังคม สิ่งแวดล้อม ซัพพลายเออร์ การอุปโภคบริโภค และบริษัทตามลำดับ และผลการเลือกระบบของทางโรงงานพบว่า ทางโรงงานเลือกที่จะใช้ระบบที่เป็นมาตรฐานที่มีอยู่ เช่น มาตรฐานระบบการจัดการสิ่งแวดล้อม (International Organization for Standardization: ISO 14001) หรือระบบการจัดการอาชีวอนามัยและความปลอดภัย (Occupational Health and Safety Management System: OHSAS 18001) ในการดำเนินการทั้งนี้เนื่องจากมีโครงสร้างมาตรฐานที่สามารถบูรณาการร่วมระบบที่ทางโรงงานได้ดำเนินการอยู่ได้ง่าย โดยมีหลักเกณฑ์เชิงสาเหตุได้แก่ ซัพพลายเออร์ รัฐบาล การแข่งขัน และการอุปโภคบริโภคที่เป็นหลักเกณฑ์สาเหตุหลักที่และหลักเกณฑ์ผลกระทบได้แก่ สังคม บริษัท สิ่งแวดล้อม และเศรษฐกิจ ส่วนที่สองเป็นการนำเสนอวิธีแบบผสมผสานโดยการบูรณาการวิธีการจัดเรียงลำดับความสำคัญด้วยวิธี Logarithmic fuzzy preference programming methodology (LFPP) ซึ่งเป็นวิธีการคำนวณในกลุ่มผลคูณที่ผสมผสานกับวิธี DEMATEL ด้วยวิธี LFPP เป็นการคำนวณที่จัดเรียงน้ำหนักของหลักเกณฑ์ที่สำคัญมากไปน้อยตามลำดับ และเปรียบเทียบเพื่อเลือกทางเลือกที่ดีที่สุดโดยปราศจากการพิจารณาความสัมพันธ์ซึ่งกันและกันระหว่างหลักเกณฑ์ ดังนั้นจึงนำวิธี DEMATEL เข้ามาบูรณาการร่วมเพื่อพิจารณาความสัมพันธ์ซึ่งกันและกันระหว่างหลักเกณฑ์ว่ามีความสัมพันธ์กันในเชิงสาเหตุและผลอย่างไร โดยวิธีผสมผสานนี้ได้นำไปประยุกต์กับปัญหาการเลือกระบบการวางแผนทรัพยากรทางธุรกิจขององค์กรของโรงงานผลิตอะไหล่แอร์รถยนต์ ซึ่งได้มีการสร้างโครงสร้างการตัดสินใจเลือกระบบการวางแผนทรัพยากรทางธุรกิจขององค์กร และพบว่าปัจจัยที่มีความสำคัญสำหรับกรณีศึกษาประกอบไปด้วยความน่าเชื่อถือ ราคา ประสิทธิภาพ การใช้งาน ฟังก์ชั่นและการบริการ ตามลำดับ ผลการคัดเลือกพบว่าระบบ System D ได้รับการคัดเลือกทั้งนี้เนื่องจาก สามารถตอบโจทย์การใช้งานขององค์กร มีการฝึกอบรมการติดตั้ง การใช้งาน และให้ความช่วยเหลือ สนับสนุน ในการอัปเดตเป็นเวอร์ชั่นใหม่อย่างสม่ำเสมอ มีข้อเสนอทางด้านการบริการหลังการขายที่ดี การตัดสินใจเลือกเช่นนี้มีหลักเกณฑ์ประกอบการตัดสินใจที่เป็นหลักเกณฑ์เชิงสาเหตุ 4 หลักเกณฑ์คือ การบริการ ประสิทธิภาพ การใช้งาน และฟังก์ชั่น ส่วนหลักเกณฑ์ที่เป็นผลประกอบไปด้วยด้านราคา และความน่าเชื่อถือ วิธีการที่นำเสนอในงานวิจัยนี้เป็นทางเลือกสำหรับการใช้งานที่มีข้อดีเหนือกว่าวิธีการที่มีอยู่สำหรับการแก้ปัญหาการตัดสินใจที่มีหลายเกณฑ์ภายใต้ความไม่แน่นอนได้ ซึ่งได้มีตรวจสอบความเป็นไปได้และความถูกต้องโดยนำไปประยุกต์ใช้กับกรณีศึกษาต่างๆ โดยสามารถหาคำตอบได้อย่างมีประสิทธิภาพ